তৃণমূল বিধায়ক লাভলির বিরুদ্ধে মামলার অনুমতি হাইকোর্টের

কলকাতা: আরজি কর কাণ্ড নিয়ে চিকিৎসকদের আন্দোলনকে অসন্মান, ডাক্তারদের হুমকি দেওয়ার অভিযোগে কলকাতা হাইকোর্টে (Calcutta High Court) মামলা সোনারপুরের বিধায়ক লাভলি মৈত্র (Lovely Maitra)-র বিরুদ্ধে। বুধবার বিচারপতি রাজর্ষি ভরদ্বাজের মামলা দায়ের করার অনুমতি দেন। শুক্রবার মামলার শুনানির সম্ভাবনা রয়েছে।

সম্প্রতি লাভলির করা একটি বদলা মন্তব্য ঘিরে বিতর্ক তৈরি হয়েছিল। সেই মন্তব্যের জন্যই সোনারপুর দক্ষিণের বিধায়কের বিরুদ্ধে পদক্ষেপের আর্জি জানিয়ে আদালতের দ্বারস্থ হয়েছিলেন এক মামলাকারী। বুধবার আদালত লাভলির বিরুদ্ধে মামলার অনুমতি দিয়েছে।

গত সোমবার আরজি কর-কাণ্ডের প্রতিবাদে সোনারপুরে একটি অবস্থান বিক্ষোভ কর্মসূচিতে বদলা নেওয়ার হুঁশিয়ারি দিয়েছিলেন তৃণমূল বিধায়ক লাভলি । তৃমূল বিধায়ক বলেন, বদল তো ২০১১-তে হয়েছিল। ২০২৪-এ বদলা হবে। মমতা বন্দ্যোপাধ্যায়ের দিকে যদি কেউ আঙুল তোলে, সেই আঙুল কীভাবে নামাতে হয়, আমরা খুব ভাল ভাবে জানি। সিপিএম নেতা সুজন চক্রবর্তী এবং সায়ন বন্দ্যোপাধ্যায়ের নাম করে লাভলি দাবি করেন, বদলা না নেওয়ার কারণেই তাঁরা এখনও ঘুরে বেড়ান। তারপরই লাভলির বিরুদ্ধে সোনারপুর থানায় অভিযোগ করেন সায়ন।

আরও পড়ুন: ২ দিনের মধ্যে ফের দুর্ঘটনা মা উড়ালপুলে

তবে তৃণমূল সূত্রে খবর, লাভলির ওই মন্তব্যকে প্রথম থেকেই সমর্থন করেনি তৃণমূল। বরং ওই মন্তব্যের জন্য তৃণমূলের শীর্ষ নেতৃত্বের তরফে তাঁকে সতর্কও করা হয়।